SET ทะลุแนวต้าน จับตาราคาน้ำมัน สัปดาห์หน้าได้ลุ้นไปต่อ
บล.ธนชาต แนวโน้มการลงทุนในสัปดาห์หน้า (25 ม.ค.) ดัชนีฯยังมีลุ้นขึ้นไปได้ต่อ เนื่องจากทะลุแนวต้านสำคัญที่ 1,264 จุดขึ้นไปได้ และถ้าราคาน้ำมันยังฟื้นตัว เชื่อว่าโมเมนตัมตลาดหุ้นทั่วโลกจะมีการดีดกลับแรง
22 ม.ค. 2559

นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยถึงตลาดหุ้นไทยวันนี้ (22 ม.ค.) ปรับตัวขึ้นในทิศทางเดียวกับตลาดหุ้นอื่นในภูมิภาคเอเชีย และตลาดในยุโรปที่เปิดเทรดในช่วงบ่ายนี้ต่างอยู่ในแดนบวกกันทั่วหน้า ซึ่งตลาดโดยรวมจะเห็นได้ว่าเริ่มมีแรงซื้อเข้ามามากขึ้น หลังจากที่ ECB จะมีมาตรการกระตุ้นเศรษฐกิจออกมาในการประชุมรอบหน้าในเดือนมีนาคม และราคาน้ำมันก็ยังฟื้นตัวขึ้นด้วยซึ่งได้หนุนดัชนีฯตั้งแต่เปิดตลาดในช่วงเช้าแล้ว
สำหรับผลประกอบการของกลุ่มแบงก์โดยรวมก็ออกมาดี มีเพียง KBANK เท่านั้นที่ออกมาอ่อน ทำให้หุ้นในกลุ่มแบงก์ได้รับแรงซื้อเข้ามาด้วยในวันนี้
แนวโน้มการลงทุนในสัปดาห์หน้า (25 ม.ค.) ดัชนีฯยังมีลุ้นขึ้นไปได้ต่อ เนื่องจากทะลุแนวต้านสำคัญที่ 1,264 จุดขึ้นไปได้ และถ้าราคาน้ำมันยังฟื้นตัว เชื่อว่าโมเมนตัมตลาดหุ้นทั่วโลกจะมีการดีดกลับแรง เพราะได้ขายไปหนักในช่วงก่อนหน้านี้ ซึ่งขณะนี้เงินหยวนก็เริ่มนิ่งด้วย และนักลงทุนต่างเริ่มหันกลับมามองดูว่าราคาหุ้นขณะนี้ถูกไปหรือเปล่า อีกทั้งจากสถิติในอดีตจะเห็นได้ว่าในช่วงเดือนก.พ.-เม.ย.จะให้ return ได้ค่อนข้างดี
พร้อมให้แนวรับ 1,256 จุด ส่วนแนวต้าน 1,280-1,294 จุด ถัดไปก็เป็น 1,320 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 218.00 บาท เพิ่มขึ้น 14.00 บาท
KBANK ปิดที่ 163.00 บาท เพิ่มขึ้น 0.50 บาท
KTB ปิดที่  17.50 บาท เพิ่มขึ้น 0.70 บาท          
SCB ปิดที่ 119.50 บาท เพิ่มขึ้น 4.50 บาท
ADVANC ปิดที่ 159.00 บาท เพิ่มขึ้น 1.50 บาท
 
ที่มา: สำนักข่าวอินโฟเควสท์